2018/2019 o‘quv yilida O‘zbekiston Respublikasi Bank-moliya akademiyasi magistraturasiga qabul to‘g‘risida

O‘zbekiston Respublikasining moliya, bank va soliq tizimlari hamda iqtisodiyotning real sektori ayrim tarmoqlari va korxonalarida investitsiya faoliyati uchun yuqori malakali magistrlar tayyorlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Bank-moliya akademiyasi magistraturasi bo‘yicha 2018/2019 o‘quv yiliga qabul kvotalari 1-ilovaga muvofiq;
 “Investitsiyalarni boshqarish (real sektor uchun)” mutaxassisligi bo‘yicha qabul kvotalarining iqtisodiyot real sektorining ayrim tarmoqlari va korxonalari bo‘yicha taqsimlanishi 2-ilovaga muvofiq tasdiqlansin.
 2. O‘zbekiston Respublikasi Oliy va o‘rta maxsus ta’lim vazirligi O‘zbekiston Respublikasi Bank-moliya akademiyasi magistraturasida boshqaruv kadrlari tayyorlanishini e’tiborga olgan holda mazkur qarorning 1-ilovasida keltirilgan magistratura bosqichida boshqaruv kadrlari tayyorlash mutaxassisliklari nomlarini bir oy muddatda Oliy ta’lim yo‘nalishlari va mutaxassisliklari klassifikatoriga kiritsin.
 3. O‘zbekiston Respublikasi Bank-moliya akademiyasi magistraturasi qabul komissiyasiga Akademiyaga kirish jarayonida magistratura mutaxassisliklari bo‘yicha abituriyentlar to‘plagan ballarning reyting baholanishini hisobga olgan holda Akademiyaning qabul ko‘rsatkichlariga belgilangan umumiy kvotalar doirasida o‘zgartirishlar kiritish huquqi berilsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov zimmasiga yuklansin.